4 महीने में मिले टाइफाइड के 85 मरीज, चारखेड़ा से लिए पानी के सैंपल
खंडवा | जिला अस्पताल के नैदानिक केंद्र में जांच कराने वाले मरीजों की रिपोर्ट के आधार चार महीने में शहरी क्षेत्र में 85 टाइफाइड के मरीज मिले। इनकी संख्या शहरी क्षेत्र में बढ़ने पर मंगलवार को स्वास्थ्य विभाग की टीम ने चारखेड़ा, सिविल लाइंस, माता चौक, रामनगर और इमलीपुरा से पेयजल का सैंपल लिया। दो दिन के भीतर पीएचई की लैब से पानी की जांच रिपोर्ट आने पर टाइफाइड के कारणों का पता चलेगा।
स्वास्थ्य विभाग इंटीग्रेटेड डिसीज सर्विलेंस कार्यक्रम (आईडीएसपी) के तहत जिला अस्पताल, सामुदायिक एवं प्राथमिक स्वास्थ्य केंद्रों पर होने वाली जांच की साप्ताहिक समीक्षा रिपोर्ट बना रहा है। आईडीएसपी की रिपोर्ट में नवंबर से फरवरी तक टाइफाइड के मरीज बढ़ने की पुष्टि हुई। आईडीएसपी के नोडल अधिकारी योगेश शर्मा ने बताया टाइफाइड गंदे पानी के पीने से फैलता है। आईडीएसपी की रिपोर्ट हर सप्ताह कलेक्टर की समीक्षा के लिए जाती है। कलेक्टर ने चिह्नित कॉलोनियों के पेयजल स्रोतों की जांच के दोबारा निर्देश दिए। इससे पहले भी कलेक्टर के निर्देश पर पेयजल की जांच की गई थी।
hin_Deva hin_Deva hin_Deva